Gardena klipper – modvilligt – kablerne

Her til morgen landede ugens hidtil mest spøjse pressemeddelelse i indbakken. Tyske Gardena fortæller, at de netop har lanceret deres første kabelfrie robotplæneklipper, Sileno Free. Det er den, der ses på billedet herover. I stedet for at være afhængig af kabler, der skal monteres i haven, bruger den GPS til at navigere rundt i haven.

Det er den store nyhed. Den anden er, at robotten er udstyret med to knivdiske. Det gør, at den kan klippe helt til kanten, så du slipper for at efterklippe med en græstrimmer. Endelig kan de indstilles til at opdatere automatisk med nye softwareopdateringer

Så langt, så godt. Men resten af pressemeddelelsen bruges på at argumentere for, at kabler stadig er den mest stabile løsning.

“Er robotplæneklippere uden kabel fremtiden? Det vil mange mene. Men kabler er stadig den mest stabile løsning, især i haver med store træer og smalle passager,” skriver Gardena i pressemeddelelsen.

Herefter serverer de nedenstående overblik over, hvad man skal tage sig i agt for, hvis man vælger en robotplæneklipper uden kabel. Blandt andet har den mindre nøjagtighed og problemer med smalle passager, ligesom signalet kan afbrydes af træer, hvilket betyder, at den stopper klipningen, indtil der er GPS-signal igen. Problemer, som den kablede løsning ikke lider af.

| Uden kabel | Med kabel
Installation | Hurtig via app. | Tidskrævende med lægning af kabler.
Afgrænsning af plænen | Nøjagtig med GPS – men hvis signalet forstyrres, kan det forstyrre eller stoppe klipningen. | Nøjagtig med kabler.
Klipning (plæne og kanter) | 3-6 centimers nøjagtighed. | 1 centimeters nøjagtighed.
Omlægning af design | Hurtig via app. | Tidskrævende med evt. opgravning og omlægning af kabler.
Hvad kan forstyrre eller stoppe klipningen | Manglende GPS-signaler (signalet skal reetableres før robotten kan klippe igen). | Utilsigtet brud på kabel (fejlen skal lokaliseres og udbedres, før robotten kan klippe igen)
Signalforstyrrelser | Kan påvirke eller stoppe klipningen. | Uafhængig af signal.
Smalle passager | Kan ikke køre gennem smalle passager mindre end 100 centimeter. | Kan køre og klippe græs gennem smalle passager ned til 60 centimeter.
Store træer | Kan forstyrre signalet og dermed klipningen under træerne. | Ingen betydning for klipningen.
App | Ja, styres via Gardena smart App. | Ja, styres via Bluetooth App – men kan opgraderes til smartsystem ved tilkøb af gateway.
Smart-teknologi | Den medfølgende smart gateway, gør det muligt at tilslutte robotplæneklipperen til Gardena smart App. | Med DuoConnect og smart gateway (sælges separat) kan smart Sileno max tilsluttes til Gardena smart App og opgradere fra de grundlæggende funktioner i Bluetooth App’en til den komplette oplevelse i Gardena smart system

Faktisk er det eneste positive ved den nye GPS-baserede Sileno Free, at opsætningen er hurtigere og ikke kræver nedlægning af kabler.

Hvis du alligevel “tør” gå efter den kabelfrie løsning, kan Sileno Free købes for 10.499 kroner. Den kan håndtere plæner fra 600 til 1.500 kvadratmeter.

Gardena har et alternativ

Har du fået kolde fødder, har Gardena naturligvis også en løsning; de har nemlig opgraderet deres kablede robotplæneklipper, Sileno Max, med to knivdiske og mulighed for automatiske softwareopdateringer. Den kan håndtere haver på mellem 700 til 1.500 kvadratmeter og koster 7.999 kroner.

Begge robotter kommer med flere tilbehørsmuligheder, blandt andet en anti-kollisionsradar, der skal sikre, at robotten navigerer udenom forhindringer på plænen.

Gardena har siden 2007 været datterselskab af den svenske Husqvarna-koncern, der sendte sin første robotplæneklipper på græs for præcis 30 år siden i år.

Gardena klipper – modvilligt – kablerne